
[image: image]


SHI HENG YI

SHAOLIN-
ÅNDEN

Veien til selvledelse

med Stefanie Koch

[image: image]


Originalens tittel: Shaolin Spirit: Meister dein Leben

Norsk utgave © Bonnier Norsk Forlag, Oslo 2026

Published in agreement with Verlagsgruppe

Droemer Knaur/Alexander Schwarz Literary Agency

Utgitt første gang i 2023

Copyright © 2023 by O.W. Barth Verlag. An imprint of Verlagsgruppe

Droemer Knaur GmbH & Co. KG, Munich

[image: image]

Omslagsdesign: Olga Kominek

Foto omslag og materie: Christine Sommerfeldt

Illustrasjoner: Marius Boenisch

Oversettelse: Ingrid Eia Ryvarden

Tilrettelagt for ebok av eBokNorden as.

ISBN: 978-82-347-2972-0 (ePub)

ISBN: 978-82-347-2879-2 (trykk)

Materialet i denne utgivelsen er vernet etter åndsverkloven.

Det er derfor ikke tillatt å kopiere, avfotografere eller på annen måte gjengi eller overføre hele eller deler av utgivelsens innhold uten at det er hjemlet i lov, eller følger av avtale med Kopinor. Enhver bruk av hele eller deler av utgivelsen som inntak eller som treningskorpus i generative modeller som kan skape tekst, bilder, film, lyd eller annet innhold og uttrykk, er ikke tillatt uten særskilt avtale med Bonnier Norsk Forlag.

Bruk av utgivelsens materiale i strid med lov eller avtale kan føre til inndragning, erstatningsansvar og straff i form av bøter eller fengsel.

www.bonnierforlag.no


Til mine foreldre og forfedre, som har gjort dette livet mulig for meg


INNHOLD

FORORD

KAPITTEL 1 Introduksjon til shaolin-ånden

Første metode: Regulering av pusten

KAPITTEL 2 Shaolin-kampsportens historie

Andre metode: Utvikling av mentale evner

KAPITTEL 3 Buddhismen og shaolin-tradisjonen

Tredje metode: Følsomhetstrening

KAPITTEL 4 Min vei

Fjerde metode: Viljestyrke gjennom ståtrening

KAPITTEL 5 Zhan zhuang – stå som et tre

Femte metode: Justering av den indre balansen

KAPITTEL 6 Mentaliteten

Sjette metode: Åpning av qi-kanalene

KAPITTEL 7 Wu de – kamp og moral

Syvende metode: Tøying av kroppen

KAPITTEL 8 To feil: ikke begynne og ikke gå hele veien

Åttende metode: Å styrke sentrum

KAPITTEL 9 De fem hindringene

Niende metode: Fleksibilitet i overkroppen

KAPITTEL 10 Harmoniser kropp, sinn og qi

Tiende metode: Yang qi san shi – Nær qi på tre måter

KAPITTEL 11 Å kjenne sin egen natur

Ellevte metode: Stimulering av energikanalene

KAPITTEL 12 Den gylne middelvei

Tolvte metode: Det lille himmelkretsløpet

KAPITTEL 13 Teens vei

Videreførende lenker og kurs


FORORD

[image: image]



Den som tenker på Shaolin-kampsport, ser sannsynligvis først for seg kjempende munker med utrolige evner. Men faktisk forener Shaolin-tradisjonen både ytre og indre praksiser og representerer i sin helhet en livsvei som kanskje ikke alltid er lett å følge, men som kan berike deg og føre deg til deg selv.

Spesielt i en tid med raske endringer stiller mennesker spørsmål ved sine verdier og intensiverer jakten på svar. Shaolin-læren gir innsikt og svar – spesielt for mennesker som føler at vår verden er i endring, og at det de hittil har orientert seg etter for å klare seg i livet, ikke lenger er tilstrekkelig.

Shaolin-tradisjonen oppsto for over 1500 år siden i Songs-han Shaolin-tempelet i Kina, ved foten av et fjell. Det er i tråd med dens ånd å bevare den gamle kunnskapen og videreføre den til kommende generasjoner. Dette var og er et av tempelets opprinnelige formål. Uten å se bort fra de tradisjonelle verdiene og prinsippene streber Shaolin Temple Europe etter å gjøre disse lærdommene forståelige og anvendelige i hverdagen for mennesker i dag.

Vi kan si at Shaolin-tradisjonen omfatter mange forskjellige praksiser, men kampsport og meditasjon står i forgrunnen – noe som involverer både kropp og sinn. Nettopp derfor har den potensialet til å forandre oss og våre liv på en grunnleggende måte. De fysiske bevegelsene som kommer til uttrykk gjennom ulike former, er viktige, men det handler ikke utelukkende om dem. I løpet av praksisen oppstår dype innsikter som gradvis fyller og beriker disse formene med den rette ånden. Slik lærer vi ikke bare mer om kroppen vår, men blir også oppmerksomme på de egenskapene som finnes i hvert menneske. Ved å bruke vår fysiske kropp åpner vi en vei til å erkjenne ånden som bor i kroppen, og dermed også tankene og følelsene, og på denne livsveien dyrker vi samtidig dyder som vilje, disiplin og utholdenhet, som former vår karakter.

Å etablere den holdningen i oss selv som vi i denne boken kaller Shaolin-ånden, betyr å gjenforene kropp og sinn, å se dypt inn i oss selv og erkjenne hvem vi virkelig er, og hvilke muligheter vi har i oss. Denne erkjennelsen er helt uavhengig av forskjellige livsbetingelser og er tilgjengelig for oss alle.

Min personlige livsbane er preget av kampsport, som ikke bare har formet meg på alle livets områder og i min egen utvikling, men er også blitt kjernen i livet mitt. Det er takket være kampsporten at jeg har kommet dit jeg er i dag. Derfor vil jeg varmt anbefale deg denne praksisen, og med denne boken gi deg muligheten til å finne din egen personlige vei.

Kultivering av visse dyder er like tett knyttet til Shaolin-tradisjonen som fysiske og mentale øvelser. I disse tretten kapitlene finner du, i tillegg til forklaringer på viktige temaer langs Shaolin-veien, også et utvalg av øvelser som du kan integrere i hverdagen din. Dette inkluderer refleksjoner som hjelper deg å komme nærmere deg selv og dine mål. I tillegg lærer du konkrete øvelser, som for eksempel Zhan Zhuang-praksisen med å stå i bestemte stillinger, den såkalte «stå som en påle», kombinert med bevissthetsøvelser. Du lærer også hvordan du kan praktisere dydene i Shaolin-tradisjonen i livet du lever – til ditt eget og dine medmenneskers beste.

På slutten av hvert kapittel forklarer jeg en spesifikk metode som har vist sin praktiske verdi i kinesiske kultiveringspraksiser gjennom flere hundre år. Disse tolv unike metodene skal gi deg en idé om verdien av skatten og de mange mulighetene vi har fått i dette livet. Metodene er praktiske verktøy som vi bruker i tempelet for å innlede og kontinuerlig kultivere transformasjonen og utviklingen i oss.

Denne boken gir deg et solid grunnlag for å bli kjent med Shaolin-veien – eller for å begynne å følge den. Praksisen og visdommen gjenspeiler innsiktene jeg har fått gjennom min personlige erfaring i løpet av over tretti år på denne veien. Hvis du vil vite mer om de enkelte øvelsene eller gå dypere inn i Shaolin-tradisjonen, finner du henvisninger til videre lenker og QR-koder for utvalgte øvelser som du kan praktisere selv og selvfølgelig også bruke mens du leser boken.

Måtte denne læren tjene alle vesener, berike ditt liv og livet til alle vesener og fylle det med godhet, i dag og i all fremtid.


TAKK

Kung-fu, min livsvei. Denne veien har jeg gått sammen med mange følgesvenner og ledsagere, som har oppmuntret meg med sin tilstedeværelse og latt meg ta del i sin kunnskap gjennom sine handlinger. Denne boken inneholder erfaringer og lærdommer fra alle mine reiser og oppdagelser hittil, som jeg ikke kunne ha realisert alene.

Jeg takker derfor med dyp respekt den ærverdige mester Shi Heng Zong for tålmodigheten og utholdenheten, stormester Frankie Dow for introduksjonen til kampsportens verden, stormester Jiang Yu Shan for de dyptgående innsiktene i de gamle praksisene og unike metodene, stormester Shi Yan Lin for inspirasjonen og Shifu Yan Lei for viljen og styrken, mine mesterbrødre Shi Heng Zuan, Shi Heng Li, Shi Heng Jin og Shi Xiao Shen for deres ufravikelige støtte, og Laoban for en hjertelig og utrettelig innsats til beste for fellesskapet.

Min takk går også til O.W. Barth Verlag – et fremragende forlag som sparringpartner – den utmerkede redaktøren Martina Darga og de mange profesjonelle medarbeiderne innen design, presse og assistanse som et forlag stiller til rådighet. Min hjerteligste takk til fotokunstneren Christine Sommerfeldt for alle bildene og hennes helt spesielle evne til å fange omslagets visjon i et bilde, samt Marius Bönisch for de utmerkede Luohan-illustrasjonene, som symbolsk gjenspeiler Shaolin-ånden.

Jeg vil også gjerne takke for de personlige beretningene og støtten fra mange mennesker fra Shaolin-samfunnet, som uten å nøle har skrevet ned sine erfaringer for boken og på eksemplarisk vis har vist at mennesker i alle aldre og med alle fysiske forutsetninger kan dra nytte av den verdifulle praksisen i Shaolin-læren og oppleve sin menneskelige eksistens på en ny måte.

Shi Heng Yi


KAPITTEL 1

INTRODUKSJON TIL SHAOLIN-ÅNDEN

«Kom til poenget og slutt å filosofere», tenker elevene 1C mine når jeg begynner å snakke om mine innsikter. I X. Innsikter som ennå ikke gir mening for dem fordi de mangler egne erfaringer. Men det er mitt ønske og min oppgave å vise elevene mine i denne verden et perspektiv som alltid har vært der, men som de ikke kan se og forstå på egen hånd. Når dagen kommer da deres egen mester våkner i dem, vil de forstå perspektivet og se rikdommen som livet har i vente for dem og oss alle. Nemlig når sløret for øynene deres er borte, når de kan se seg selv slik de virkelig er.

Mitt navn er Shi Heng Yi, og mine elever har rett i at jeg liker å filosofere, men jeg er ikke forfatter eller foredragsholder av yrke. Denne boken, som nå ligger foran deg, er skapt av det samme ønsket som inspirerer meg som lærer: Jeg ønsker å åpne et perspektiv på livet ditt som gjør det mulig for deg å se deg selv slik du virkelig er.

La oss begynne med noen enkle spørsmål:


•Hvor er du i livet akkurat nå?

•Hvordan er søvnen din for tiden?

•Hvordan er appetitten din?

•Hvordan har ditt generelle humør vært de siste dagene eller ukene?

•Hvordan er forholdet til partneren din for øyeblikket?

•Har du følelsen av at du kan miste jobben din?

•Føler du på overflod eller mangel?

•Hvordan har alt dette som utgjør deg og livet ditt i øyeblikket, blitt til?

•Lever du livet slik du selv ønsker, eller slik det forventes av deg uten at det blir sagt?

•Er det du investerer livet ditt i, meningsfullt og gjør det deg tilfreds?

•Er du aktiv eller passiv i jobben, familien og vennekretsen din?

•Kjører du på autopilot, eller sitter du i førersetet?



De fleste mennesker vet ikke lenger hvordan de har det. Hvordan er det med deg? Har du svar på disse spørsmålene, i det minste på noen av dem? Dette er spørsmål som også jeg stiller meg selv. La oss finne svarene og få nye innsikter, gjenoppdage og bli kjent med oss selv på nytt.

Måtte disse lærdommene være til nytte for alle vesener. I dette livet og i alle fremtidige liv.

DET ER NÅTIDEN SOM TELLER

I Shaolin-tradisjonen begynner vi vanligvis enhver form for kommunikasjon med et respektfullt bukk, for denne gesten minner oss om at personen vi har med å gjøre, er forbundet med oss i dette øyeblikket. Det er dette øyeblikket som teller, å leve i nåtiden og bli bevisst på det som er her og nå – for nået er øyeblikket der livet skjer, og bare i nået kan forandringer finne sted.

Kanskje du akkurat nå husker en smerte fra fortiden og føler den smerten. Eller kanskje du har et håp for de neste dagene, den neste uken, det neste året. Dag ut og dag inn er vi opptatt av tanker og følelser. Men vi kan bare oppleve dem nå, i dette øyeblikket i nåtiden.

Hvert liv består av oppturer og nedturer, forfremmelse og fornedrelse, helse og sykdom, vinning eller tap. Hvor ønsker du å se deg selv på livets bølge? I oppturen av en utvikling eller i utløpet av en suksess? Er du klar over at oppturen forutsetter nedturen, at enhver utvikling har en slutt, og at ingen suksess varer evig?

Uavhengig av opphav, alder og fortid er alle mennesker på jorden utsatt for livets kontinuerlige bølger. Men det finnes en måte å håndtere disse opp- og nedturene på. Hvis du kan gjenopprette harmonien, balansen mellom opp og ned, innvendig og utvendig, og bevare den for fremtiden, står du over bølgene. Du innser at det ikke er noe å gjøre. De tilsynelatende evige opp- og nedturene i livet ditt vil avta når du finner indre ro. Denne roen er urokkelig og gir deg en stabilitet som du kan bygge noe varig på, uavhengig av hvor du befinner deg nå. Å finne balansen mellom de tilsynelatende motstridende kreftene, å erkjenne enheten og virkelig forstå den i tankene, det er veien. Hvis du befinner deg på denne strekningen, forstår du at verken komplimenter eller fornærmelser kan avlede deg fra veien din, for det er ingenting ved deg som noen kan opphøye eller fornedre. Fordi du har erkjent deg selv, er du urokkelig. Å forankre denne vissheten i seg selv er et kjerneelement i Shaolin-læren.

Alle mennesker på jorden streber etter et lykkelig liv, fritt for lidelse og årsakene til lidelse. Men bare få finner det. Denne boken gir deg innsikt i Shaolin-læren, som kan forbedre livet ditt på en dyptgripende måte. Nært knyttet til dette er kampsportens dyder, som jeg vil komme tilbake til i et eget kapittel. Kanskje du nå lurer på hvordan dydighet kan berike livet ditt? Tenk på lojalitet. Det er den fantastiske følelsen av trygghet når en annen person støtter deg, uansett hva som skjer. Det kan være en pålitelig partner, en lærer du stoler på, en sjef som støtter deg selv når du blir kritisert eller andre snakker stygt om deg og sågar angriper deg. Opplevd lojalitet gir deg en dyp ro, fordi du føler deg trygg på at du ikke er alene.

Det gjelder også for dine handlinger. For eksempel ber en overordnet deg om å si opp noen i teamet ditt fordi hun ikke setter pris på eller liker denne personen. I slike øyeblikk hjelper det å ha den dypt forankrede lojaliteten til deg selv og andre involverte for å ta den riktige beslutningen.

Spesielt i usikre tider, som under en pandemi eller en pågående krig, for eksempel krigen i Ukraina, er det godt å ha en håndfull lojale mennesker rundt seg – vennskap du kan stole på, uansett hva som skjer, uansett om du har penger, om du er vellykket eller ikke, om du er frisk eller syk. Uavhengig av omstendighetene vet du at det finnes mennesker som alltid vil være i livet ditt. Hvorfor er det så viktig å ha noen pålitelige og lojale i livet? Fordi det betyr at du selv har noe stabilt i deg og samtidig en støtte du kan stole på. Derfor er en dyd som lojalitet viktig.

Dyd gjør ikke bare livet ditt vakrere når noen oppfører seg dydig overfor deg, men også når du lever etter dyder overfor andre. En Shaolin-kriger øver seg daglig på å bli bevisst på dydene, hele livet. Kan du huske når du sist gjorde deg oppmerksom på hva som er 1 evereglene for dine handlinger? Eller hva lojalitet, disiplin, tillit eller viljestyrke betyr for deg og livet ditt?

Dydighetene er en viktig del av Shaolin-ånden som det handler om her, og som jeg vil forklare nærmere nedenfor. Med denne boken ønsker jeg å gi så mange mennesker som mulig tilgang til denne kulturskatten, som har utviklet seg i løpet av de siste 1500 årene og vil fortsette å utvikle seg i fremtiden – noe den økende interessen for Shaolin-praksisen viser. Jo flere mennesker som rår over denne kunnskapen, desto sikrere er det at den bevares. Den som erkjenner kjernen i Shaolin-ånden og gir uttrykk for den, beriker dessuten sitt eget liv og livet til menneskene i sin omgangskrets – og det er veldig viktig for meg.

Hver og en av dere befinner seg på ulike steder langs livets reise og vil derfor forstå ordene og forklaringene i denne boken på forskjellige måter, trekke andre lærdommer og også andre konklusjoner fra dem. Hvert menneske er så individuelt at det bare kan gå sin vei på sin egen personlige måte. Derfor vil jeg heller ikke gi noen løfter her, slik det er vanlig i mange bøker i dag. Hvordan skulle jeg kunne gi et løfte for alle? I kampsport har det alltid vært sagt:

Mesteren viser veien, men du må gå den selv.

PÅ SHAOLIN-VEIEN

I denne boken finner du nyttige innsikter, perspektiver og øvelser for å mestre veien. Det vil verken bli en enkel eller underholdende vei, men i alle fall en spennende vei som vil berike livet ditt. Hvis du klarer å bygge et stabilt fundament, vil du erkjenne ditt sanne potensial i dette livet. En virkelig ærlig betraktning av deg selv og din situasjon vil vise deg hvilke fysiske og mentale forutsetninger du har i dette øyeblikket eller denne livsfasen, og hvilke realistiske muligheter dette gir deg. Ro, tid og besluttsomhet hjelper deg å finne ut av og utvikle dine egne indre ønsker. Disse egenskapene kan ikke utvikles fra den ene dagen til den andre, og det tar tid å forankre dem i livet.

Hvis du investerer denne tiden i deg selv for å finne indre ro og visshet og dermed oppdager meningen med livet ditt, vil det berike deg. Det er like tilfredsstillende når du igjen vet hvorfor du står opp hver morgen, hvor din lidenskap og dine styrker ligger, og hva du kan gjøre til alles beste.

På Shaolin-veien vil du gjennom ulike øvelser lære å lytte til kroppen din, skritt for skritt, og i et senere utviklingsstadium til og med å lytte med kroppen din. Du vil utvikle stor følsomhet og lære å føle når noen for eksempel vil slå deg (enten fysisk eller mentalt), selv før han eller hun gjør det, kanskje til og med før denne personen i det hele tatt tenker på å gjøre det. Slik blir du i stand til å reagere på en passende måte.

Det spesielle ved Shaolin-øvelsene ligger i kombinasjonen av fysisk trening og en dyp ro i sinnet. Dette gjør det mulig for deg å utvikle en egenskap som kan gi deg dyp innsikt i deg selv, i kroppen din og også i motparten din. For å oppnå dette er det uunngåelig – helt uavhengig av hva du allerede har lært, øvd på og gjort – at du setter deg på skolebenken igjen, lytter, lærer og øver.

Gjentakelse kombinert med dyp innsikt er grunnlaget for alle ferdigheter man ønsker å tilegne seg.

Dette gjelder ikke bare de fysiske øvelsene, men også dydene. Det er ikke nok å bare kjenne til dydene. Du må bevisst integrere dem i livet ditt, øve på dem hver eneste dag og la dem prege hver eneste tanke og handling.

Jeg ønsker at du skal forstå verdien av Shaolin-tradisjonen. Denne tradisjonen omfatter fysiske øvelser hvis ytre form er viktig, men ikke det vesentlige. I løpet av øvelsene utvikler du dype innsikter som fyller og beriker denne formen. På denne måten lærer du ikke bare mer om kroppen din, men blir også bevisst på de egenskapene som finnes i den. Når vi bruker den fysiske kroppen vår, åpner vi en vei til å erkjenne ånden som bor i kroppen, og dermed også tankene og følelsene, samtidig som vi øver på dyder som vilje, disiplin og utholdenhet.

De gamle øvelsene om å puste og stå oppreist, som vil bli vist senere, gir en idé om dette. Øvelsene er utformet slik at alle kan være med. De bygger på hverandre og er like egnet for nybegynnere som for erfarne kampsportutøvere og qi gong-utøvere. Når du kommer til øvelsene, bruk noen minutter til å gjøre dem med en gang. Da får du en dypere forståelse av det som blir beskrevet i boken, fordi du ikke bare leser, men også oppfatter og forstår med kropp og sinn.

Qi gong omfatter først og fremst metoder for å regulere pusten. Pusten er det viktigste vi har for vår livskvalitet. Din pusteevne tilsvarer ytelsespotensialet til kroppen og sinnet ditt, og også hvor oppmerksom du er i stand til å være. I Shaolin og mange andre kinesiske praksiser blir pusten, og dermed qi, «livskraften», betraktet som livseliksiren. Du kan klare deg uten mat, til og med uten vann, i noen dager, men uten å puste klarer du deg bare i noen minutter.

I den industrialiserte verden, hvor mennesker knapt beveger seg fysisk, har man lenge kjent til søvnapné. Her stopper pusten om natten, og som følge av dette har de berørte ikke bare vanskelig for å komme seg ut av sengen om morgenen, men er også trette og sløve hele dagen. Noen sover med pustemaske for å få ekstra oksygen. Det hjelper imidlertid ikke hvis kroppen har glemt hvordan den skal ta opp oksygen. Søvnapné har enorm innvirkning på yteevnen og immunforsvaret og kan til og med føre til depresjon. I den digitale tidsalderen er apné ikke lenger begrenset til nattesøvnen, men skjer tilsynelatende også når man leser e-post og nyheter på smarttelefonen.

Her vil du lære en pusteteknikk som vi alltid bruker i Shaolin-treningen, og som, hvis den praktiseres regelmessig, vil hjelpe deg med å gi kroppen din bedre tilgang til pust og oksygen. Kort sagt betyr dette:

Lær hva som gir kroppen din næring!

SÅ DE RIKTIGE FRØENE

Uansett hvilken kultur du tilhører, eller hvor i verden du befinner deg, kan du alltid stille deg selv spørsmålet: Vil du leve et liv som beriker deg med erfaringer, eller et liv som konfronterer deg med lidelse hver dag? Jeg er overbevist om at svaret på dette spørsmålet ville være entydig for de fleste av de åtte milliardene menneskene i verden. Men hvordan ser det individuelle livet ut? Vi ønsker å leve et vakkert, behagelig og berikende liv, og har som regel også klare forestillinger om hvordan det skal være. Men virkeligheten ser ofte annerledes ut. Hva er grunnen til at vi ikke er i stand til å realisere det vi tenker og ønsker, eller å manifestere det i livet vårt? Hvor går det galt?

Uten å gå for dypt inn på filosofiske eller religiøse synspunkter vil jeg gi deg et enkelt hjelpemiddel fra buddhistisk lære: årsak – virkning-prinsippet, også kjent som karma.

Hvis du planter et eplefrø, skaper du med denne handlingen potensialet for en dag å kunne nyte fruktene av epletreet. Hvis du planter et appelsinfrø, vil du – hvis gudene vil det – en dag også kunne nyte appelsiner. Hvis vi holder oss til dette bildet, kan vi trekke følgende konklusjoner:


•Vil jeg ha et epletre, planter jeg et eplefrø!

•Vil jeg ha et appelsintre, planter jeg et appelsinfrø!

•Hvis jeg planter et appelsinfrø, vil det helt sikkert ikke vokse opp et epletre.

•Hvis jeg ikke planter noe, får jeg ingen frukter.



Ovennevnte eksempel er forenklet, men det viser hvorfor vi ofte ikke lykkes med å sette våre ideer ut i livet. Hva er egentlig disse frøene som vi sår hver dag, i livet vårt? Det er tankene vi står opp med, det er ordene som kommer ut av munnen vår, vår oppførsel og handlingene vi pynter dagen vår med. Som det heter i et kjent ordtak:

Pass på dine tanker, for de blir til dine ord. Pass på dine ord, for de blir til dine handlinger. Pass på dine handlinger, for de blir til dine vaner.

Pass på dine vaner, for de former din karakter. Pass på din karakter, for den avgjør din karma.

For å kunne leve slik du ønsker, er indre forandringer nødvendige. Teori og kunnskap alene er ikke tilstrekkelig, og uten praktisk gjennomføring kommer du ikke nærmere målet. Du kan heller ikke lete i omgivelsene etter utgangspunktet for å realisere dine tanker og ønsker. En ekte forandring kan bare finne sted i deg selv, i ditt indre. Denne ideen er grunnlaget for alle utlegninger og øvelser i denne boken, og i den forstand er det viktig å tilegne seg nye metoder og praksiser for kropp og sinn. Gjennom treningen oppnår du innsikt på et dypere nivå som gjør at du kan møte livets utfordringer med tillit og ro.

Shaolin-ånden forvandler altså ikke hendelser og begivenheter i den ytre verden, men utforsker og styrker synspunktene og egenskapene i din indre verden – det området som lar deg føle livet. Det handler om din indre natur, om det å være menneske. Du trenger ikke å være kampsportutøver for å leve livet ditt etter den 1500 år gamle kunnskapen til Shaolin-munkene. Å la Shaolin-ånden få feste i deg betyr å gjenforene kropp og sinn, å se dypt inn i deg selv og erkjenne hvem du virkelig er. Dette innebærer også ærlighet overfor deg selv, så du ser hvilke kroppslige og mentale forutsetninger du har kommet til verden med i dette livet, og hvilket potensial som ligger i deg, og som du skal realisere. Denne erkjennelsen er helt uavhengig av den materielle verden og dine livsbetingelser, og langt fra forventningene som omgivelsene dine har til deg, og som du sannsynligvis har forsøkt å leve opp til hittil.


Å leve etter Shaolin-ånden betyr
at du lærer å mestre livet ditt på et hittil ukjent og dypere nivå, og at du skritt for skritt kan gi livet ditt en retning som det i hovedsak er opp til deg selv å realisere; at du utvikler en følsomhet som gjør at du kan gjenkjenne samspillet mellom alle komplementære krefter og energier, som for eksempel frihet og struktur, spontanitet og planlegging, aktivitet og passivitet, og justere deg etter dette; at du utvikler en dyp tillit og kjærlighet til livet ditt, og samtidig finner svar på spørsmålene som bare hver enkelt kan finne i sitt sanne jeg.



Hvis mennesker i alle aldre, fra alle land, alle kulturer, alle yrker og alle religioner integrerte denne eldgamle kunnskapen, som har blitt praktisert og videreutviklet i årtusener, i sine liv, ville det spare alle vesener for mye lidelse. Ved å forankre Shaolin-ånden i livet ditt kan du bidra til dette, og du vil oppdage at energiene dine begynner å omorganisere seg, og at det som hittil har stagnert, igjen kommer i bevegelse. I tillegg vil det oppstå en letthet og frihet i livet ditt som ikke bare påvirker deg, men også livet rundt deg og arbeidsmiljøet ditt.

Spesielt i begynnelsen av veien anser jeg det som viktig å konsentrere seg om det vesentlige. Selv om det finnes mange forskjellige metoder, bør du begynne med få øvelser, men praktisere dem regelmessig. Jeg vil også anbefale deg å konsentrere deg om det du allerede har til rådighet. Alt du trenger for øvelsene – kroppen din, pusten din – har du allerede med deg.

Nå vil jeg presentere den første metoden for deg. Den handler om pusten, vårt viktigste livsgrunnlag.


Første metode: Regulering av pusten

Akkurat som en bil trenger bensin, diesel eller strøm for å fungere, trenger kroppen vår oksygen. Hvis vi klarer å forbedre oksygenopptaket og kvaliteten på pusten vår, kan vi øke vår fysiske og mentale yteevne. Den raskeste og mest direkte måten å øke energinivået på er å regulere pusten.

1.  Pustens dybde

Et aspekt ved regulering av pusten er dybden av et åndedrag, som kan være fundamentalt forskjellig ved magepusting, brystpusting og avansert porepusting. Pustens dybde henger nøye sammen med evnen til å identifisere og løse opp egne spenninger i torso- og brystområdet. Jo bedre man lykkes med dette, desto dypere kan pusten bli.

2.  Pustens varighet

Varigheten av inn- og utpust spiller også en rolle i reguleringen av pusten. Det finnes mange teknikker, som ulike munnstillinger, for eksempel spissede lepper eller å legge tungen bak fortennene under utpust, som kan regulere volumet av inn- og utpusten. Dette inkluderer også metoder som bruker bestemte vokaler og lyder for å regulere eksempelvis varighet, intensitet, frekvens, vibrasjoner og fysiske rom i pusten.

3. Pustens rytme

Pusterytmen er en annen teknikk som gir oss evnen til å være mer bevisste på pusten vår og dermed på energinivået vårt. Grunnleggende mønstre og eksempler som vi møter under pusteøvelsene, er:


•pust inn kort – pust ut kort

•pust inn kort – pust ut lenge

•pust inn lenge – pust ut kort

•pust inn lenge – pust ut lenge





Alle de beskrevne aspektene ved pusteregulering refererer til øvelser som fremmer og utvikler både fysisk og mental yteevne. Et nyttig og uunnværlig middel for å lære å regulere pusten bedre er følsomhet, egen kroppsbevissthet. Hvis du allerede har gjort pustøvelser, har du kanskje merket spenninger i ulike deler av kroppen – som i magen, nakken og brystet – og også klart å løse dem opp. Slik kan du puste stadig dypere og friere og gi hjertet rom til å utfolde seg uten belastning.

